陳伯固使君禱雨得雪爲作
作者：陳造
朝代：宋

paragraphs: 妖魃肆虐挻餘災，麥田未麥空黄埃。
饑民忍饑守鄉土，倚公力挽和氣回。
梵筵告旱初拜手，補陀仙人已回首。
楊枝一麾神受職，雪龍占先效奔走。
飛翔作意擅曉昏，膏潤趁時救枯朽。
人名此雪宗丞雪，祈禳取携屈伸肘。
德政可但人間最，大士與徒龍與友。
閔雨競喜雪應祈，今段尤拜天賜厚。
歸前帝席指日冀，更遣奇祥福諸後。
太歲在戌如在酉，看取乞漿還得酒。